詶坊州王司馬與閻正字對雪見贈
作者：李白
朝代：唐

paragraphs: 遊子東南來，自宛適京國。
飄然無心雲，倏忽復西北。
訪戴昔未偶，尋嵇此相得。
愁顏發新懽，終宴敘前識。
閻公漢庭舊，沈鬱富才力。
價重銅龍樓，聲高重門側。
寧期此相遇，華館陪遊息。
積雪明遠峰，寒城鎖春色。
主人蒼生望，假我青雲翼。
風水如見資，投竿佐皇極。